寧國道中
作者：沈與求
朝代：宋

paragraphs: 山石犖确行路難，山風蕭蕭吹早寒。
十步九歇僕馬瘁，兔蹊鳥道窮躋攀。
崖谷空籠瀑泉走，碎玉零亂飛前灘。
石堤捍水幾百級，落處疑有蛟龍盤。
兩山之間開畎畝，石罅著鋤那得寛。
前村後村烟火冷，土牆茅蓋常掩關。
我行不知記近遠，官游歲晚良自歎。
豈如家家一飽外，鷄豚社酒相追歡。
那知亦有簡書畏，里胥剥啄驚衰顔。